ନଭେମ୍ବରରେ ପୁଣି ପାସେଞ୍ଜର ଯାନ ବିକ୍ରି ହ୍ରାସ
ନୂଆଦିଲ୍ଲୀ,୧୧-୧୨: ଚଳିତ ବର୍ଷ ନଭେମ୍ବରରେ ପାସେଞ୍ଜର ଯାନ ବିକ୍ରି ପୁଣି ଥରେ ନକାରାତ୍ମକ ସ୍ଥିତିରେ ରହିଛି। ଅକ୍ଟୋବରରେ ଚାହିଦା ଉନ୍ନତ ହେବା ଯୋଗୁ ଗାଡି ବିକ୍ରି ସାମାନ୍ୟ ବଢିଥିବା ବେଳେ ଏଥିରେ ପୁଣି ଥରେ ହ୍ରାସ ହୋଇଥିବା ଜଣାପଡିଛି। ମାତ୍ର ଚାହିଦା ଖସିବା ଫଳରେ କମ୍ପାନୀଗୁଡିକର ଡିଲରଙ୍କୁ ଗାଡି ଯୋଗାଣ କମିଛି। ସୋସାଇଟି ଅଫ୍ ଇଣ୍ଡିଆନ ଅଟୋମୋବାଇଲ ମାନୁଫାକ୍ଚରର୍ସ(ସିଆମ୍) ଡାଟା ମୁତାବକ ନଭେମ୍ବରରେ ପାସେଞ୍ଜର ଯାନ ବିକ୍ରି ୦.୮୪% ହ୍ରାସ ଘଟି ୨.୬୩ ଲକ୍ଷ ୟୁନିଟକୁ ଖସିଛି। ଏହା ଗତ ବର୍ଷ ସମାନ ସମୟରେ ୨.୬୬ ଲକ୍ଷ ୟୁନିଟ ରହିଥିଲା। ଅପରପକ୍ଷରେ ୟୁଟିଲିଟି ଯାନ ବିକ୍ରି ନଭେମ୍ବରରେ ୩୨.୭% ବୃଦ୍ଧି ଘଟି ୯୨,୭୩୯ ୟୁନିଟ ରହିଛି। ଗତ ବର୍ଷ ଏହି ସମୟରେ ୟୁଟିଲିଟି ଯାନ ବିକ୍ରି ୬୯,୮୪୪ ୟୁନିଟ ଥିଲା।  
ଏହି ସମୟ ମଧ୍ୟରେ ଘରୋଇ ବଜାରରେ କାର ବିକ୍ରି ୧୦.୩୮% ହ୍ରାସ ଘଟି ୧.୬୦ ଲକ୍ଷ ୟୁନିଟ ରହିଛି। ଯାହା ଗତ ବର୍ଷ ନଭେମ୍ବରରେ ୧.୭୯ ଲକ୍ଷ ୟୁନିଟ ରହିଥିଲା। ସେହିଭଳି ଭ୍ୟାନ ବିକ୍ରି ନଭେମ୍ବରରେ ୩୪.୩୨% କମିଛି। ଏହା ଗତ ବର୍ଷ ନଭେମ୍ବରରେ ୧୬,୩୩୩ ୟୁନିଟ ଥିବା ବେଳେ ଚଳିତ ବର୍ଷ ସମାନ ସମୟରେ ୧୦,୭୨୮ ୟୁନିଟକୁ ଖସିଛି। ଏବେ ମଧ୍ୟ ପାସେଞ୍ଜର ଯାନ ବିକ୍ରି ଏକ ଚ୍ୟାଲେଞ୍ଜ ସ୍ଥିତି ଦେଇ ଗତି କରୁଥିବା ସିଆମର ମହାନିର୍ଦ୍ଦେଶକ ରାଜେଶ ମେନନ କହିଛନ୍ତି। ୟୁଟିଲିଟି ଯାନ ବର୍ଗରେ ନୂଆ ଯାନ ବଜାରକୁ ଆସିଥିବାରୁ ଅକ୍ଟୋବର ଏବଂ ନଭେମ୍ବରରେ ବିକ୍ରି ଉନ୍ନତ ରହିଛି। ପାର୍ବଣ ଏବଂ ନୂଆ ମଡେଲ ଯୋଗୁ ଅକ୍ଟୋବରରେ ପାସେଞ୍ଜର ଯାନ ବିକ୍ରି ସାମାନ୍ୟ ବଢିଥିଲା। ମାତ୍ର ସବୁ ବର୍ଗକୁ ବିଚାର କଲେ ବିକ୍ରି ଖସିଥିବା ଜଣାପଡିଛି।  
ବିଏସ୍-୬ ଯାନ ବିକ୍ରି ବଢାଇବା ଲାଗି ସାରା ଦେଶରେ ଏହି ମାନକ ଇନ୍ଧନ ଲାଗୁ କରାଇବାକୁ ସରକାରଙ୍କ ସହ ଆଲୋଚନା ହେଉଥିବା ମେନନ କହିଛନ୍ତି। ବର୍ତ୍ତମାନ କେବଳ ନୂଆଦିଲ୍ଲୀରେ ଏହି ମାନକ ଇନ୍ଧନ ଉପଲବ୍ଧ ହେଉଛି। ଏହାକୁ ୨୦୨୦ ଏପ୍ରିଲ ପହିଲାରୁ ଲାଗୁ କରାଇବାକୁ ସରକାର ନିଷ୍ପତ୍ତି ନେଇଛନ୍ତି। ଏହାବାଦ ନଭେମ୍ବରରେ ୨ ଚକିଆ ଯାନ ବିକ୍ରି ୧୪.୨୭% ଖସିଛି। ସେହିଭଳି ସ୍କୁଟର ବିକ୍ରି ୧୧.୮୩%, ବାଣିଜି୍ୟକ ଯାନ ୧୪.୮୯% ବିକ୍ରି କମିଛି। ଦୁଇ ଚକିଆ ଏବଂ ବାଣିଜି୍ୟକ ଯାନ ବିକ୍ରି ଲଗାତର ଭାବେ କମିଥିବାରୁ ଏହା ଚିନ୍ତାରକାରଣ ପାଲଟିଛି। ଗ୍ରାମାଞ୍ଚଳ ଏବଂ ଭିତ୍ତିଭୂମି କ୍ଷେତ୍ରରେ ଚାହିଦା ହ୍ରାସ ହେବା ଯୋଗୁ ଉକ୍ତ ବର୍ଗଗୁଡିକରେ ଯାନ ବିକ୍ରି ହ୍ରାସ ଘଟିଛି।